**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-02-15 Nr. TAR-19

Posėdžio data – 2022 m. vasario 10 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Antanas Kontautas, Jurij Šeršniov, Artūras Razbadauskas, Alina Velykienė, Vaida Raugelė.

Posėdyje dalyvauja tarybos nariai: R. Didžiokas, A. Vaitkus, N. Puteikienė, E. Andrejeva, R. Idzelevičius, A. Tuma, S. Budinas, A. Senčila, A. Andziulis, J. Simonavičiūtė, L. Skrupskelienė, E. Mantulova, R. Taraškevičius, A. Petraitis, E. Kvederis.

Kviestieji asmenys: Sveikatos apsaugos ministerijos (SAM) vice ministrė D. Jankauskienė, SAM atstovai: R. Janonienė, V. Stasiulienė, K. Rušinskas, Klaipėdos vaikų ligoninės vyr. gydytojas V. Žalimas, gydytojai: D. Sivickis, M. Gružauskas, Palangos miesto meras Š. Vaitkus, Seimo Sveikatos reikalų komiteto pirmininkas A. Matulas, Seimo nariai: A. Petrošius A. Pocius, L. Girskienė, Klaipėdos universitetinės ligoninės vyr. gydytojas V. Janušonis, Respublikinės Klaipėdos ligoninės vyr. gydytojas D. Staponkus, Jūrininkų ligoninės vyr. gydytojas J. Sąlyga, Klaipėdos universitetinės ligoninės profesinės sąjungos atstovas D. Burdulis.

DARBOTVARKĖ:

Informacija apie ligoninių tinklo optimizavimą Klaipėdoje.

SVARSTYTA. Informacija apie ligoninių tinklo optimizavimą Klaipėdoje.

Pranešėja – R. Janonienė. Pristato kompetencijų centrų ir regioninio bendradarbiavimo modeliu pagrįstos asmens sveikatos priežiūros įstaigų tinklo vystymą Klaipėdoje. Sudėlioja pagrindinius akcentus primindama bendrą reformos kontekstą, pristato esminius pertvarkos principus, matymą, viziją dėl tinklo pertvarkos Klaipėdos mieste. Paaiškina, kam reikalingi pokyčiai sveikatos sistemoje. Primena bendrą situaciją, kurioje yra dabar šalis, pagrindinius rodiklius, kodėl Lietuva minima tarptautinių organizacijų ataskaitose (gausiai naudojamės sveikatos priežiūra, išsiskiriame iš kitų valstybių pagal turimą gydytojų skaičių, suteikiame daug konsultacijų, viršijame aktyvaus gydymo lovų skaičių, intensyviai horpitalizuojame). Sako, kad nežiūrint į tai gyventojų sveikatos rodikliai prasti – esame tarp šalių, turinčių trumpiausią vidutinę gyvenimo trukmę ir kt. Todėl turime galvoti, kaip sveikatos sistemą sutvarkyti, kad ji veiktų tvariau ir geriau.

Sako, kad pagrindiniai pertvarkos principai – prioritetas skirti prioritetą bazinių paslaugų užtikrinimui, antrinės stacionarinės sveikatos priežiūroje didesnį dėmesį skirti paslaugų organizavimui taip, kad nebūtų paisoma administracinių apskričių ar savivaldybių ribų, norima, kad įstaigos labiau bendradarbiautų. Pertvarkos tikslas – pasiekti geresnę gyventojų sveikatą, kuriant kokybiškesnes paslaugas.

Primena apie bazinį paslaugų paketą – siūlo realizuoti jį keliais būdais (galėtų būti struktūrinis arba tinklinis). Sako, kad SAM dėl stacionarių aktyvaus gydymo paslaugų optimizavimo vadovaujasi pagrindiniais kriterijais – mato būtinybę, kad visoms specializuotos stacionarios sveikatos priežiūros paslaugoms būtų užtikrintos daugiaprofiliškumas, paslaugų pasiekiamumas, paslaugos kokybės užtikrinimas, skubi pagalba.

Teigia, kad norima matyti šalyje 3 kompetencijos centrus (Vilniaus, Kauno, Klaipėdos) dėl tretinio lygio asmens sveikatos priežiūros paslaugų organizavimo, kurie bendradarbiautų su universitetais, taip pat matoma galimybė vystyti stacionarinės sveikatos priežiūros paslaugas 5 regionuose ir 5 administracinius regionus – apskričių centrus.

Primena, kokie yra klasteriai ir kas padėtų stiprinti jų veiklą, kaip atrodo Klaipėdos regionas pagal stacionarų paslaugų organizavimą (per hospitalizacijos rodiklį), apie Klaipėdos regiono faktinį lovų skaičių 2019 m. ir prognozuojamą lovų skaičių 2025 m.. apie būtinas sąlygas siekiant užtikrinti tvarų aukštos kokybės ir saugių aktyviojo gydymo stacionaro paslaugų teikimą.

Pristato SAM viziją - kaip gali būti pertvarkomas ligoninių tinklas Klaipėdos mieste. Primena, kaip atrodo Klaipėdos miesto hospitalizacijos rodiklis šalies mastu, pagal atskiras paslaugų grupes, apie besidubliuojančias paslaugas ligoninėse, pateikia pagrindines įžvalgas. Pristato SAM siūlomą ligoninių pertvarkos strategiją Klaipėdos mieste. Sako, kad siūloma turėti 2 stiprias gydymo įstaigas (Klaipėdos universiteto ligoninė ir Klaipėdos respublikinė ligoninė). Dėl Klaipėdos universiteto ligoninės kūrimo siūlomas 3 ligoninių jungimas, dėl Klaipėdos respublikinės ligoninės – būtų apjungtos 4 įstaigos). Akcentuoja, kokie galėtų būti pagrindiniai pertvarkos žingsniai (I etapas Klaipėdos miesto savivaldybės tarybos sprendimas, II etapas - LR nutarimas, III etapas reorganizavimas).

Sako, kad pagrindinė informacija apie reorganizavimo etapus ir procedūrą išdėstyta Viešųjų įstaigų įstatyme. Akcentuoja, kad visų reorganizavime dalyvaujančių viešųjų įstaigų vadovai ar kiti valdymo organai privalės parengti viešosios įstaigos reorganizavimo sąlygas.

R. Janonienė teigia, kad prasideda naujas finansavimo laikotarpis ir yra puiki galimybė gauti lėšas paslaugų infrastruktūrai gerinti (lėšos skiriamos tik pokyčių įgyvendinimui).

V. Raugelė siūlo leisti pasisakyti visiems dalyvaujantiems, užduoti klausimus ir išgirsti atsakymus.

D. Jankauskienė, R. Janonienė atsako į Tarybos narių ir posėdyje dalyvaujančių asmenų klausimus.

A. Velykienė nesupranta, kodėl skubama priimti sprendimą.

A. Vaitkus prašo pateikti medžiagą (pristatymą) prie Tarybos posėdžio medžiagos.

A. Matulas siūlo nedelsti ir pasinaudoti galimybe.

V. Janušonis siūlo neskubėti – pertvarkos reikalingos, bet jas reikia analizuoti.

D. Staponkus teigia, kad pasiruošę pertvarkoms.

V. Žalimas teigia, kad neramina pertvarka.

J. Sąlyga sako, kad yra pasiruošę dalyvauti pertvarkos procese.

M. Gružauskas siūlo susilaikyti nuo skubotų sprendimų.

D. Burdulis pasisako už pertvarką.

A. Petrošius sako, kad tai istorinis šansas ir turime prisiimti atsakomybę.

L. Girskienė teigia, kad dar nėra atsakyta į daug klausimų.

NUTARTA. Informacija išklausyta.

Posėdis baigėsi 15.30 val.

Posėdžio pirmininkas Kazys Bagdonas

Posėdžio sekretorė Lietutė Demidova